runetrust/blame-folketinget-dk huggingface dataset:
Kristian Thulesen Dahl (DF), 2007-11-29:
Jeg er glad for, hvis vi kan slå fast, at man sagtens kan have uoverensstemmelser og ting at drøfte blandt gode venner i håbet om, at man gør det inden for rammerne af et godt samarbejde, og jeg ville blive meget overrasket, hvis jeg havde hørt en grønlandsk repræsentant stå her og sige, at det var en god idé, hvis Danmark satte Grønland under administration.
Julie Skovsby (S), 2010-04-20:
Ordføreren for Dansk Folkeparti siger, at det at stille forslag om, at et ekspertudvalg skal udarbejde en fattigdomsgrænse, er at gøre grin med folk. Jeg ønsker at spørge Dansk Folkeparti, om det virkelig ikke er at gøre grin med folk, når det er, at man siger, at det, at folk har det problem, at de mangler penge, virkelig ikke er noget problem.
Frank Jensen (S), 2000-10-10:
her i dag, at vi nu gennemfører forandringer på området, som skaber større åbenhed - men ikke større gennemskinnelighed - og at det bliver muligt for dem, der har andre interesser på dette felt end dem, der måtte være repræsenteret i Dyreforsøgstilsynet, at involvere os i forbindelse med høringer.
Jane Heitmann (V), 2020-12-16:
Så mit spørgsmål til ministeren her i dag er jo, om ministeren er enig i, at det er helt afgørende, at der er noget at vælge imellem, både i forhold til rengøring, madservice, personlig pleje, boligform, altså frit valg mellem kommunale og private plejehjem, så hver enkelt ældre og deres pårørende frit kan vælge de løsninger, der passer til det menneske, man er; så man ikke skal være bundet op på en eneste løsning, som er valgt af et flertal i kommunalbestyrelsen.
Margrethe Vestager (RV), 1999-01-21:
Så jeg håber, at vi får en grundig og konstruktiv udvalgsbehandling af den her lovgivning, som jeg selv synes er nødvendig, om end det er et område, som vi selvfølgelig kun bevæger os ind på med allerstørste forsigtighed og kun på basis af den tidligere lovgivning, som har været gennemført, for vi synes, det er rimeligt, at der gælder fælles vilkår.
Alex Vanopslagh (LA), 2023-02-28:
Jeg må bare sige, at helt principielt er det jo ikke sådan, at jeg ikke ønsker politiske flertal, der tør træffe upopulære beslutninger, for det mener jeg da kan være nødvendigt indimellem, men jeg synes bare ikke, det her er et godt forslag, og så er det i øvrigt også upopulært.
Aage Frandsen (SF), 2004-03-12:
Men nu når vi tidligere har haft det sådan - og det har jeg forstået at der stadig væk skal være mulighed for - at de kan komme ind i landet under særlige vilkår, så synes jeg også, at man så må sige, at de har den frihed, som følger med, at man er i Danmark, nemlig at sige det forfærdeligste sludder.
Ole Sohn (SF), 2006-01-12:
Når jeg lige vil slå det fast, er det, fordi det ikke er nødvendigt at tage en debat om, hvorvidt SF anerkender regeringens målsætning om en vækstrate på 0,5 pct., for det gør vi ikke, og det har vi aldrig gjort; men det er sådan set sagen fuldstændig uvedkommende.
Mette Thiesen (NB), 2021-03-04:
For hvis ministeren reelt mener, at der, som vi ser, er problemer med, at lærere i områder, hvor der er mange elever med muslimsk baggrund, ikke kan undervise i Muhammedtegningerne, hvorfor mener ministeren så, at det en rigtig god idé at sprede de elever ud på flere skoler, altså sprede problemerne ud på flere skoler?
Gitte Seeberg (KF), 1998-09-08:
Men når vi foreslår mere fleksibilitet - for det er da klart, at det kan være selvmodsigende - er det, fordi vi også har set i øjnene, at 69 pct. af dem, som har mulighed for at gå på efterløn, rent faktisk er gået på efterløn, og at det af den grund kunne være en fordel - fakta set i øjnene - at man måske kunne få nogle af dem til at tage lidt beskæftigelse ved siden af.
Per Stig Møller (KF), 2006-01-10:
For mig er det meget vigtigt at gøre det klart, også når man hele tiden vil køre på statsministeren, at ytringsfriheden altså ikke er til diskussion, og den kan vi ikke – og det har også været, hvad jeg har sagt i de dialoger, jeg har haft – fra politisk hold sidde og være overdommer over.
Marianne Jelved (RV), 2001-04-25:
Det kan det, og hr. Keld Albrechtsen og jeg har haft lange og indgående debatter i Folketingets Europaudvalg om hjemmelsgrundlaget, og hr. Keld Albrechtsen har ikke kunnet opvise nogen ekspert eller andre, der kan afkræfte den udlægning, som jeg har givet i Europaudvalget, hvor mandatgivningen kan komme fra.
Annie Lunde Hansen (CD), 2000-05-02:
Med hensyn til mærkning er vi enige i, at øvelsen går ud på at sikre forbrugernes tillid til fødevarer gennem tilliden til mærkningen, og vi støtter derfor regeringens arbejde med at udbygge Ø-mærket samt arbejdet med at få etableret et fælleseuropæisk økologimærke. Men det er vigtigt at fortælle forbrugerne, at disse mærkninger også betyder, at man skal betale mere for varerne.
Sophie Hæstorp Andersen (S), 2002-05-30:
Tværtimod har jeg også hæftet mig ved de røster, der har været fra diverse meningsmålinger, der viser, at folk har nogle holdninger til udlændingeområdet, men er der én ting, man er uenig med den nuværende regering i, så er det, at den ønsker at føre blokpolitik på det her område. Socialdemokratiet har været ude forskellige steder, og man kan jo læse i betænkningsbidraget, hvad vi støtter i dette lovforslag, og hvad vi godt ville have lagt stemmer til, hvis det havde været muligt.
Lars Løkke Rasmussen (V), 2003-05-09:
Så sent som i går kom der jo tal frem fra 1. kvartal, der viser, at disse meget voldsomme stigninger på medicinomkostninger, vi oplevede sidste år, nu er knækket, sådan at vi faktisk har en meget flad kurve, som vel er en slags vidnesbyrd om, at man også i lægeverdenen i almen praksis m.v. har aflæst det signal, som regeringen og andre med os har sendt, om, at man skal tænke over sin medicinordination, fordi penge brugt på medicin ikke kan bruges på andre sundhedsfaglige virkemidler.
John Vinther (KF), 2001-05-23:
Vi synes ærlig talt ikke, at det er en bagatel, hvis en kriminel asylsøger stjæler en transistorradio til 499 kr. Jeg tror ikke, at de butiksdrivende opfatter det som en bagatel, og det tror jeg ærlig talt ikke, at den danske befolkning sådan i al almindelighed opfatter som en bagatel.
Ida Auken (S), 2023-04-20:
Og jeg må bare sige, at det virker, som om man i Dansk Folkeparti egentlig bare er lidt forarget over, at der er nogle regler i landbruget, og at de så ikke gælder fuldstændig et sted, hvor dyrene har meget større udfoldelsesmuligheder, hvor de går ind i en naturlig omgang med naturen, og hvor de kan få lov at løbe frit og være dyr.
Annette Lind (S), 2014-03-13:
Det var nemlig et forslag fra hr. Bertel Haarder, som dengang var undervisningsminister, som sammen med De Konservative og Dansk Folkeparti gennemførte en lovændring, så det ikke længere var muligt for Danmarks Evalueringsinstitut at igangsætte evalueringer på eget initiativ på folkeskoleområdet.
Ane Halsboe-Larsen (S), 2011-12-13:
Men vi går også ind for, at de regler, der er i tilknytning til det indre marked, overholdes, og det gælder i høj grad reglen om, at hvis man vil arbejde i Danmark som udenlandsk lønmodtager – og det skal man være hjertelig velkommen til – skal det dog være på danske løn- og arbejdsvilkår.
Per Clausen (EL), 2012-04-20:
Da jeg til sidst kunne konstatere, at jeg stadig væk ikke forstod indholdet og slet ikke forstod, hvordan det skulle administreres, blev jeg beroliget af den daværende minister med, at man gennem den konkrete implementering af loven i kommunernes administration og de efterfølgende klagesager ville nå frem til en retspraksis, sådan at man kunne få en administrationspraksis.
Flemming Møller Mortensen (S), 2008-10-08:
Men det var jo en særdeles opsigtsvækkende udmelding fra ministeren om 10, 20 eller 50 pct., for når ministeren står her i dag og siger, at det er konservativ og borgerlig politik, at det offentlige sundhedsvæsen skal være kernen, vil vi jo gerne have ministeren til at sige, om det er muligt, hvis det private udgør 50 pct.
Birgitte Bergman (KF), 2022-06-07:
Når der nu er en hel del eksperter, der er ude at råbe vagt i gevær og sige, at der kommer til at være børn, der kommer til at mistrives, og at man netop vil tvangsfordele eleverne og risikere mistrivsel, fordi der er nogle få, som skaber problemer, hvad er det så, der er formålet?
Lars Barfoed (KF), 2011-02-03:
Inden jeg gennemgår de kritikpunkter om Retslægerådet og regelgrundlaget for både rådets og domstolenes arbejde, som man er bekymret for, vil jeg gerne gøre opmærksom på, at patientforeningen PTU, der står for Landsforeningen af Polio-, Trafik- og Ulykkesskadede, i oktober 2009 rettede en henvendelse til Justitsministeriet med en række forslag, som i meget vidt omfang, må man sige, svarer til det, der er anført i beslutningsforslaget.
Rune Lund (EL), 2007-05-15:
I Enhedslisten har vi en anden dagsorden: Vi ønsker mere velfærd, ikke alene fordi vi mener, det gavner den enkelte, men også fordi alle internationale undersøgelser viser, at det at have et godt og stærkt velfærdssamfund også skaber nogle meget konkurrencedygtige økonomier.
Susan Kronborg (RV), 2021-10-12:
I den forbindelse vil vi gerne lige henlede opmærksomheden på Institut for Menneskerettigheder, som i deres høringssvar henviser til, at kravet til nordiske statsborgere om, at de skal have opnået deres nordiske statsborgerskab ved fødslen, er ophævet i Norge og Sverige med henvisning til princippet i artikel 5, stk. 2 i den europæiske konvention om statsborgerret.
Martin Lidegaard (RV), 2003-10-23:
Nu ser vi så frem til, at den sidste del af aftalen bliver forhandlet på plads, og vi forventer selvfølgelig, at vores tilslutning sker under forudsætning af, at ministeren kan garantere os, at det ikke på nogen måde er i karambolage med hverken grundlov, EU eller på anden måde strider imod lovgivningen.
Jacob Jensen (V), 2017-09-07:
Hvis jeg skulle vælge imellem at give en økonomisk håndsrækning eksempelvis til den enlige mor – hun kunne hedde Annette, hun kunne også hedde noget andet – der er ved kassen i Netto eller i Brugsen, eller til en indvandrerfamilie, der er kommet til Danmark, og hvor begge ægtefæller er på kontanthjælp, så vælger jeg at støtte Bettina eller Annette, eller hvad det nu ellers er, de hedder, det arbejdende folk i Danmark.
Rasmus Jarlov (KF), 2025-12-09:
Det er fuldstændig ude i hampen – det havde jeg bare glædet mig til at sige – men vi er ret cannabisforskrækkede i vores parti, det vil jeg godt sige, jævnfør den dialog, som nogle havde før, men jeg har læst papirerne, som vi har fået fra regeringen med argumenter imod forslaget, og jeg kunne faktisk ikke finde nogen.
Villum Christensen (LA), 2011-04-26:
Tilsynet kan imidlertid også blive meget omfattende, og med både de tilbagevendende tilsyn, de tematiserede tilsyn og arbejdet med akkreditering af klinikker i sygehuse under den danske kvalitetsmodel kan det selvfølgelig blive forholdsvis omfattende, men på lige det her område tror jeg at det er meget vigtigt.
Jakob Ellemann-Jensen (V), 2014-05-14:
Der er altså ikke nogen grund til at frygte, at en handelsaftale med et ISDS og investeringsbeskyttelse vil betyde, at vi som land bliver bombarderet med sagsanlæg, hver gang vi indfører ny lovgivning, der f.eks. har til hensigt at beskytte miljøet eller forbedre folkesundheden.
Marlene Ambo-Rasmussen (V), 2020-12-08:
Så har jeg et spørgsmål: Hvad tror ordføreren egentlig at de mennesker, det her handler om, helst vil have: at vi lavede en løsning, som gjorde, at sagsbehandlingen fungerer i første omgang, eller at vi lavede det her, som jeg kalder en lappeløsning, nemlig at vi behandler det, når skaden er sket?
Morten Homann (SF), 2004-03-30:
Jeg vil gerne sige i al fredsommelighed: Samtlige interessenter i det her over en bred front siger, at det er en dårlig idé, selv om det kun er 5.000 familieboliger - hvilket i parentes bemærket jo er mere, end ministeren kan præstere at der vil blive bygget af udlejningsbyggeri med sin boligpakke, så det er ikke et uvæsentligt antal boliger.
Lea Wermelin (S), 2021-12-14:
Hvis det lyder lidt, som om jeg kommer til at gentage mig selv i forhold til noget, som vi allerede har debatteret her i salen, ja, så er det jo ikke, fordi jeg sådan set har et ønske om det, men det er, fordi vi for cirka halvandet år siden behandlede et nærmest identisk beslutningsforslag i forhold til kommunernes mulighed for at kunne afslå ansøgninger om udvidelse af husdyrproduktion ud fra en helhedsvurdering.
Jeppe Bruus (S), 2022-02-09:
Jeg tiltrådte i fredags, så jeg har simpelt hen ikke hilst på nogen af mine kollegaer rundtomkring, men jeg antager, at jeg inden for en overskuelig fremtid kommer til også at have et møde med min svenske kollega, og jeg vil gerne nu tilkendegive, at det her bliver et af de punkter, jeg vil tage op med min svenske kollega.
Line Barfod (EL), 2004-10-28:
Tilsvarende i forhold til virksomhederne: Når vi ønsker, at virksomheder skal kunne bruge Norden som kravlegård, som en af ordførerne kaldte det – det synes jeg måske er et lidt underligt udtryk – men i hvert fald bruge Norden som noget, der er kendt, og hvor man kan udvikle sig, inden man går videre ud i verden, så kræver det, at vi får fjernet nogle af de grænsehindringer, der er.
Anne Grete Holmsgaard (SF), 2002-04-23:
Der mangler jo stadig væk en underskrift fra i hvert tilfælde Rusland og Japan, for at protokollen som sådan kan ratificeres og dermed træde i kraft. Jeg vil også gerne kvittere positivt for miljøministerens klare udsagn om, at regeringen både står ved den nationale 2005-målsætning og ved den internationale målsætning samt den forpligtelse, som den giver Danmark.
Per Clausen (EL), 2009-03-26:
De, der kan huske historien, vil jo også vide, at hr. Søren Krarup, inden han opdagede muslimerne, førte lange kampe mod den katolske kirkes indflydelse i Europa og så EU som papisternes, altså pavens, redskab til at undertrykke den lutherske kristendom og den sande danskhed, så han var opmærksom på den katolske fare dengang.
Keld Albrechtsen (EL), 1997-12-10:
Jeg stillede hr. Ove Fich et spørgsmål, som jeg ikke fik svar på, og derfor vil jeg stille det igen: Jeg har jo læst i Jyllands-Posten fra i går, at man nu arbejder på at få det således, at optagelsesforhandlingerne starter med en symbolsk åbning, hvor alle landene er med.
Ida Auken (RV), 2018-02-06:
For et par uger siden hørte jeg i Davos en chief investment officer fra UBS, som er en af de største banker, der dagligt sidder og jonglerer med milliardbeløb, sige, at den der tid, hvor man troede på Milton Friedmans ord om, at den eneste social responsibility, der var, for business var at maksimere sin profit, definitivt er død.
Jens Rohde (V), 2003-05-23:
Det er jo rigtigt, at der er en debat i eftermiddag, men det var jo hr. Stavad, der begyndte med at tage ordet, og det er i hvert fald ikke alting, der skal gå upåtalt hen. Det interessante i det svar, som hr. Stavad giver til mig, er, at det er et ikkesvar.
Tage Leegaard (KF), 2010-01-21:
Denne sundhedsrådgivning vil helt sikkert være med til at sætte fokus på den enkelte besætnings ve og vel, og der vil derfor hurtigt og effektivt kunne sættes ind over for sundhedsmæssige problemer for dyrene gennem en klarlægning af årsagen til problemerne via en bredspektret analyse af årsagerne til sundhedsproblemerne.
Alex Vanopslagh (LA), 2024-05-29:
De ser, hvordan den økonomiske vækst i Europa er stagneret, og de ser også, hvordan splittelse og polarisering og en stigende mistillid til det liberale demokratis institutioner vinder frem i de europæiske lande; at vi sådan vakler i troen på vores egne idéer og værdier og derfor også ser en voldsom fremvækst rundtomkring af både radikal højrepopulisme, radikal identitetspolitik på venstrefløjen og blandt alt for mange indvandrere også en radikal islamisme.
Birthe Skaarup (DF), 2003-11-19:
Fru Tove Videbæk er sikkert ganske, ganske klar over, at vi nok er det eneste parti, der har været med til at øremærke nogle penge til området. Jeg tror, at Kristeligt Folkeparti, som de hed dengang, havde meget, meget stor indflydelse på den tidligere regerings finanslov, men hvad gjorde de der?
Pia Adelsteen (DF), 2013-04-11:
Der ligger et høringssvar tilbage fra for noget tid siden fra Institut for Menneskerettigheder, som mener, at det er et vidtgående skridt, at den her procedure bliver fjernet, og som decideret stiller spørgsmål til, om spørgsmålene om det, vi kalder injurieturisme, er afklaret.
Knud Erik Kirkegaard (KF), 2000-11-09:
Nu er det ikke altid, når jeg læser arbejdsministerens taler, at jeg er enig med ham, men i det her tilfælde synes jeg, det var en ganske relevant afvisning, og det gjaldt også den afvisning af forslaget, som arbejdsministeren kom med her for et øjeblik siden.
Christian Rabjerg Madsen (S), 2016-10-27:
Det er jo ikke nogen serviceforbedring, det indrømmer jeg, men jeg vil bare holde fast i, at hvis man ønsker, at der ikke skal være forskel på, om du bor i Taastrup eller i Tønder – hvilket jeg synes er helt afgørende og, tror jeg, afgørende for mange mennesker i den storkreds, som både spørgeren og jeg er valgt i – var det altså nødvendigt at tage ansvar for at tilpasse servicen på en sådan måde, at Post Danmark kan leve fremadrettet.
Karen Jespersen (S), 2000-03-14:
Der ligger ikke nogen konkret plan her og nu om, hvordan man kan gøre det, og man er jo også nødt til at være opmærksom på, at det er meget forskellige områder, vi snakker om, så man skal passe på, at man ikke trækker en fuldstændig firkantet skabelon ned over hovedet på nogle meget forskellige områder i den tro, at det over en bank kan give en bestemt besparelse.
Søren Gade (V), 2006-03-28:
Lad mig så lige sige her, at det jo er i de indre danske farvande, altså Lillebælt, Storebælt og Øresund, hvor vi har den allerstørste trafik, og det er bl.a. derfor, at vi har miljøskibe liggende forholdsvis tæt på de områder.
Dennis Flydtkjær (DF), 2019-10-10:
Der kunne jo nemt komme en periode, hvor vi kan se, at nu bliver vi oversvømmet af lastbiler i dårlig stand, og så gearer vi det op til 6.000 eller 7.000 kontroller, og omvendt kan der også være en periode, hvor vi kan se, at nu er det faktisk blevet bedre, og hvor der kunne være et andet område på færdselsområdet, som så har brug for at få en ekstra kontrolindsats.
Eva Kjer Hansen (V), 2006-05-17:
Jeg vil altså svare meget klart og måske også lidt polemisk, at jeg ikke vil give kommunerne penge, fordi de svigter deres myndighedsansvar, men jeg vil til gengæld have, at de lever op til det ansvar, de har påtaget sig for de penge, som er blevet tildelt, og jeg vil også have, at de efterlever gældende lovgivning, uden at det skal betragtes som en præstation, der kræver en særlig belønning.
Christian Mejdahl (V), 2000-03-28:
Jeg er helt sikker på, at man kan forenkle både landbrugets regelsæt og miljøregelsættene, uden at man går på kompromis med miljøet og med fødevaresikkerheden, og det kan man gøre, hvis bare man har politisk vilje til det, også uden at skulle ty til afgifter. Så spørger hr. Keld Albrechtsen, om ikke den massive erhvervsstøtte - det er det udtryk, hr. Keld Albrechtsen bruger - skaber problemer for landbruget og jordpriserne og generationsskiftet.
Morten Marinus (DF), 2012-10-26:
Det var nogle strategier, som handlede om at sikre, at man i det offentlige i højere grad blev bevidste om og kunne gøre borgerne opmærksom på, på hvilket område man påtænkte at lave udbud, og man kunne opstille konkrete mål for konkurrenceudsættelse af driftsopgaver.
Jytte Andersen (S), 2003-01-24:
Men ministeren havde jo sit flertal med Dansk Folkeparti hjemme. Når Socialdemokratiet i dag meget gerne støtter forslaget, hænger det nøje sammen med, at de krav, vi stillede i de efterfølgende forhandlinger, er blevet imødekommet ganske langt hen ad vejen.
Søren Krarup (DF), 2002-04-09:
Jeg vil ikke nævne, at selve begrebet hellig krig er i direkte modstrid med enhver evangelisk-luthersk forståelse af kristendommen og af menneskelivet, men jeg vil pege på, at denne muslimske forståelse af loven og af hellig krig altså også indebærer en potentiel trussel imod den grundlov, der naturligvis i et kristent land ved, at der er forskel på Guds og kejserens.
Hans Kristian Skibby (DF), 2011-11-23:
Man vælger at være flottenhejmer, man vælger at gå ud og sige: Nu vil vi gerne komme med noget positivt, og det positive er så, at vi vælger at gældsætte landets borgere for en ekstra kvart milliard kroner, 234 mio. kr., og i 2013 er det omkring 600 mio. kr.
Frank Jensen (S), 2001-01-16:
Når Rigsadvokaten sætter handling bag ordene og vi ser, at sagerne bliver vurderet af Rigsadvokaten til tilbagesendelse til anklagemyndigheden ude lokalt med påstand om, at der skal ske en skærpelse ved landsretten, så vil det også afspejle sig i den retspraksis, der udvikles ved domstolene.
Martin Henriksen (DF), 2017-04-27:
Lovforslaget indeholder en række justeringer af danskuddannelsen for udlændinge, bl.a. begynderundervisning i beskæftigelsesrettede sprogkundskaber, et klippekort til danskuddannelse til udenlandske arbejdstagere og studerende og ændring af reglerne om refusion for kommunale udgifter til sprogundervisning.
Birgitte Josefsen (V), 2010-05-04:
Med det kompetencekort håber vi på, at de erhvervede kompetencer, man får ude i den kliniske og praktiske dagligdag, kan bibeholdes og bruges ved et jobskifte af den enkelte medarbejder, men at man heller ikke mister de kompetencer, man har, ved at der lige pludselig sker et lægeskifte.
Pia Olsen Dyhr (SF), 2021-01-19:
Grunden til, at jeg understreger det så meget, er, at jeg tror, at det med det, vi lige nu ser i omverdenen, altså er vigtigt, at der er nogle, der står fast på nogle retsstatsprincipper og på den her forståelse af, at demokratiet fungerer på nogle præmisser.
Kim Christiansen (DF), 2010-04-08:
Rammevilkårene er stort set ikke forbedret – jo, der er skam kommet en grundig og meget analyserende rapport, og det skal roses, for rapporten kommer godt omkring, men konklusionerne er stort set, at turismen må sejle sin egen sø, selv om erhvervet har ringere erhvervsvilkår end andre erhverv.
Magnus Heunicke (S), 2023-04-13:
Det er så kompliceret, og jeg bryder mig ikke om at lyde kedelig og være teknisk i det, men vi skal bare være sikre på, at det ikke kun er et slag i luften, men at det også har noget konkret effekt, og at produktionsapparatet så bliver omlagt til at fjerne det PFAS, og det er det, som EU gerne skal hjælpe os med.
Anne Baastrup (SF), 2010-12-14:
De her mennesker kommer i Folketingets Socialudvalg, ikke for at slås for deres egen sag, men for at slås for de mennesker, der efter den 1. januar 2011 får et barn med handicap, får et barn, der løber ud foran en bil, får et barn med en alvorlig sygdom, som bliver nødsaget til på en eller anden måde at blive passet i døgndrift.
Ellen Trane Nørby (V), 2022-04-22:
Og derfor tror vi sådan set, at der er en vigtig skillelinje mellem det, der skal indeholdes i et taxametersystem, og som handler om det daglige, og så det, som vi i hvert fald gerne vil opnå, også med at lave en ekstraordinær pulje, nemlig at man reelt set kan få løftet nogle af de steder, hvor man ellers risikerer, at udstyret ikke matcher den grønne virkelighed eller den teknologiske virkelighed eller på andre måder ikke matcher.
Svend Auken (S), 1999-04-08:
Men jeg vil gerne sige, at jeg synes egentlig, det er fantastisk, når man ser sådan på det, hvilken kontinuitet der har været fra, at energipolitikkens hovedproblemstilling var forsyningssikkerhed, og til i dag, hvor miljømålene indgår med meget større styrke, end de dengang gjorde, altså hvilken fantastisk kontinuitet der er.
Carsten Hansen (S), 2005-03-02:
Jeg synes, der foregår meget godt arbejde på de frie grundskoler, men jeg synes, det er lidt underligt, når vi bruger så mange offentlige midler og en 12-13 pct. af vores børn går der, at de ikke skal deltage i de evalueringer, så vi kan få et godt sammenligneligt grundlag.
Tina Petersen (DF), 2006-02-21:
Jeg er enig med hr. Martin Lidegaard i, at der mangler et overordnet tilsyn på området, og vi kan helt klart acceptere, at det simpelt hen er nødvendigt at kigge på forholdene, også på, om arkitekter osv. overholder de spilleregler, der er nedlagt i bygningsreglementet fra 1999.